Oikeusministeriö 7.9.2016

oikeusministerio@om.fi

LAUSUNTOPYYNTÖ 28.6.2016 OM 25/41/2015, OM017:00/2015

LAUSUNTO UUDELLEEN LAADITUN MAKSUKYVYTTÖMYYSASETUKSEN EDELLYTTÄMISTÄ LAINSÄÄDÄNTÖMUUTOKSISTA

Oikeusministeriön asettama uudelleenlaaditun maksukyvyttömyysasetuksen edellyttämät lainsäädäntömuutokset -työryhmä on antanut 27.6.2016 mietintönsä (Oikeusministeriön julkaisu 31/2016, Mietintöjä ja lausuntoja). Velkaneuvonta ry:lle on varattu tilaisuus antaa mietinnöstä lausunto. Velkaneuvonta ry kiittää tilaisuudesta lausuman antamiseen ja lausuu kohteliaimmin seuraavaa.

Velkaneuvonta ry pitää mietinnössä esitettyjä ehdotuksia pääosin kannatettavina.

Velkaneuvonta ry kuitenkin esittää seuraavat huomiot työryhmän ehdotuksista.

**Velkajärjestelyrekisteri**

Velkajärjestelyrekisteristä poistettuja tietoja esitetään arkistoitavaksi viisi vuotta. Velkaneuvonta ry pitää kuitenkin nyt esitettyä määräaikaa liian lyhyenä ottaen huomioon velkajärjestelylain tarkoitus järjestelyn ainutkertaisuudesta. Velkaneuvonnassa pyritään korostamaan asiakkaalle velkajärjestelyn ainutkertaisuutta, ja tämän uskottavuutta liian lyhyt arkistointiaika voi rapauttaa.

Velkaneuvonta ry esittääkin, että velkajärjestelyrekisteristä poistettavien tietojen arkistoinnille ei aseteta edelleenkään säilytysaikaa vaan ne ovat tuomioistuimen saatavilla kuten tähänkin saakka tai mikäli tämä ei ole mahdollista, määräajan pituudeksi asetetaan vähintään kymmenen vuotta.

**Tietojen antaminen velkojille ja saatavien ilmoittaminen**

Työryhmämietinnön sivulla 26 ehdotetaan, että jos velallisella on ulkomaisia velkojia, maksuohjelmaehdotus jätettäisiin selvittäjän laadittavaksi. Velkaneuvonta ry haluaa tässä kohdassa tuoda esille näkemyksensä siitä, että uudelleen laaditun maksukykyasetuksen määräykset eivät tältä osin estä ulkomaisten velkojien kyseessä ollen maksuohjelman laatimisen palautumista myös (velallisen tai) velkaneuvonnan tehtäväksi. Mikäli velallisella on ulkomaisia velkojia, Velkaneuvonta ry ehdottaa kirjattavaksi mahdollisuuden siitä, että käräjäoikeus kuulee velkojat hakemuksesta, mutta tekee aloituspäätöksen, jonka jälkeen maksuohjelmaehdotuksen laatii edelleen (velallinen tai) velkaneuvonta.

Velkaneuvonta ry

Lisätietoja antaa: Marja Satta

 marja.satta@kemi.fi